**Likumprojekta** **„Par likuma „Par nekustamā īpašuma nodošanu Tautas frontes muzeja sabiedriskajai padomei” atzīšanu par spēku zaudējušu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Par likuma „Par nekustamā īpašuma nodošanu Tautas frontes muzeja sabiedriskajai padomei” atzīšanu par spēku zaudējušu” (turpmāk – likumprojekts) izstrādāts, pamatojoties uz Civillikuma 927., 1036., 1037. un 1912.pantu un Ministru kabineta 2014.gada 1.jūlija sēdes protokollēmuma (prot. Nr.36 54.§) „Informatīvais ziņojums „Par Tautas frontes muzeju”” 3.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tautas frontes muzejs ir izvietots Latvijas Tautas frontes vēsturiskajā ēkā Rīgā, Vecpilsētas ielā 13/15 (zemes kadastra numurs 01000030094). Saskaņā ar likuma „Par nekustamā īpašuma nodošanu Tautas frontes muzeja sabiedriskajai padomei” 1.pantā noteikto, nekustamā īpašuma Rīgā, Vecpilsētas ielā 13/15 izmantošanas mērķis ir Tautas frontes muzeja izveidošana. Likuma „Par nekustamā īpašuma nodošanu Tautas frontes muzeja sabiedriskajai padomei” 2.panta otrajā daļā noteikts, ka nekustamais īpašums ir nododams valstij, ja Tautas frontes muzeja sabiedriskā padome izbeidz pastāvēt vai Tautas frontes muzejs tiek likvidēts.Biedrība „Tautas frontes muzeja sabiedriskā padome” ir vērsusies Kultūras ministrijā ar iniciatīvu pārņemt muzeju valsts īpašumā, jo Tautas frontes muzejs kā privāta institūcija valstiski nozīmīgo uzdevumu spēj veikt ierobežotā, notikuma nozīmībai neadekvātā apjomā.  Biedrības „Tautas frontes muzeja sabiedriskā padome” iespējas nodrošināt muzeja pamatfunkciju veikšanu un nekustamā īpašuma uzturēšanu vienmēr ir bijušas atkarīgas no papildus piesaistītajiem finanšu resursiem, galvenokārt no valsts budžeta. Biedrības un muzeja juridiskais statuss – privāta institūcija – negarantē regulāru un pietiekamu valsts finansējuma apjomu, līdz ar to nav uzskatāma par optimālu muzeja darbībai ilgtermiņā. Biedrības „Tautas frontes muzeja sabiedriskā padome” 2014.gada 24.janvāra padomes sēdē ir pieņēmusi lēmumu pārtraukt Tautas frontes muzeja uzturēšanu, nododot to valstij Latvijas Nacionālā vēstures muzeja personā, kā arī nodot valstij Finanšu ministrijas personā nekustamo īpašumu Rīgā, Vecpilsētas ielā 13/15 (zemes kadastra numurs 01000030094), kas saskaņā ar likumu „Par nekustamā īpašuma nodošanu Tautas frontes muzeja sabiedriskajai padomei” bija nodots biedrības īpašumā Tautas frontes muzeja izveidei, kā arī lūgt Latvijas Republikas Ministru kabineta rīkojumā noteikt, ka nekustamais īpašums Rīgā, Vecpilsētas ielā 13/15 ir saglabājams valsts īpašumā Finanšu ministrijas personā un tā turpmākais izmantotājs ir Latvijas Nacionālais vēstures muzejs, kura struktūrvienība ar 2015.gada 1.janvāri ir Tautas frontes muzejs. Biedrība „Tautas frontes muzeja sabiedriskā padome” ir nodrošinājusi komunālo pakalpojumu un nekustamā īpašuma nodokļu maksājumus par līdzšinējo darbību nekustamajā īpašumā Rīgā, Vecpilsētas ielā 13/15. 2014.gada 20.augusta finansējuma līgumā Nr. 5.1.-11-166, ko Kultūras ministrija ir noslēgusi ar biedrību „Tautas frontes muzeja sabiedriskā padome”, cita starpā ir paredzēts, ka biedrība „Tautas frontes muzeja sabiedriskā padome” apņemas izlietot piešķirto finansējumu, veicot visus muzeja ēkas uzturēšanas, t.sk., elektrības, apkures u.c. maksājumus un nepieļaujot parādsaistību veidošanos.Ministru kabineta 2014.gada 1.jūlija sēdes protokollēmuma (prot. Nr.36 54.§) „Informatīvais ziņojums „Par Tautas frontes muzeju”” 2.punktā Kultūras ministrijai dots uzdevums sagatavot un līdz 2015.gada 1.janvārim iesniegt Ministru kabinetā noteikumu projektu par grozījumiem Ministru kabineta 2012.gada 18.decembra noteikumos Nr.924 „Latvijas Nacionālā vēstures muzeja nolikums”, paplašinot Latvijas Nacionālā vēstures muzeja funkcijas – saglabāt Latvijas Tautas frontes kolekcijas (muzeja krājumu, arhīva materiālus) kā nedalāmu kopumu un nodrošināt tā pieejamību sabiedrībai muzeja ekspozīcijā Latvijas Tautas frontes vēsturiskajā mītnē Rīgā, Vecpilsētas ielā 13/15. Savukārt protokollēmuma 3.punktā Kultūras ministrijai ir dots uzdevums normatīvajos aktos noteiktā kārtībā sagatavot un līdz 2015.gada 1.janvārim iesniegt Ministru kabinetā Ministru kabineta rīkojuma projektu par nekustamā īpašuma (nekustamā īpašuma kadastra Nr.0100 003 0094) – zemes vienības 0,0218 ha platībā (zemes vienības kadastra apzīmējums 0100 003 0094) un būves (būves kadastra apzīmējums 0100 003 0094 001) – Rīgā, Vecpilsētas ielā 13/15, kas ierakstīts zemesgrāmatā uz Tautas frontes muzeja sabiedriskās padomes vārda, pārņemšanu valsts īpašumā Finanšu ministrijas personā, nosakot nekustamā īpašuma izmantošanas mērķi – Tautas frontes muzeja darbības nodrošināšanai.Pieņemot lēmumu par Tautas frontes muzeja uzturēšanas pārtraukšanu, muzejs kā biedrības „Tautas frontes muzeja sabiedriskā padome” struktūrvienība tiek likvidēts un turpmāk Tautas frontes muzejs turpinās savu darbību kā Nacionālā vēstures muzeja struktūrvienība – Tautas frontes muzejs. Vienlaikus Tautas frontes muzeja sabiedriskā padome turpinās savu darbību citās jomās, piemēram, veicot sabiedrības izglītošanas darbus, īpašu uzmanību veltot skolu jaunatnes izglītošanai, organizējot izstādes, rīkojot konferences, lekcijas, sagatavojot un izdodot publikācijas, kā arī veicot cita veida darbības, lai popularizētu vēsturisko informāciju par Latvijas tautas frontes tapšanu un darbību.Viens no nosacījumiem, lai likumu atzītu par spēku zaudējušu, ir termiņa vai faktisko, vai tiesisko nosacījumu iestāšanās, ar ko ierobežots likuma spēks. Uz doto brīdi neviens no likumā „Par nekustamā īpašuma nodošanu Tautas frontes muzeja sabiedriskajai padomei” 2.panta otrajā daļā noteiktajiem tiesiskajiem nosacījumiem, lai nekustamo īpašumu atdotu valstij nav iestājies. Vienlaikus ir manījušies faktiskie apstākļi, jo Tautas frontes muzeja sabiedriskā padome turpmāk neīstenos funkciju, kas saistīta ar Tautas frontes muzeju, kā arī Tautas frontes muzeja sabiedriskā padome ir lūgusi nekustamo īpašumu pārņemt valsts īpašumā.Tas, ka likumā „Par nekustamā īpašuma nodošanu Tautas frontes muzeja sabiedriskajai padomei” ir definēti gadījumi, kad obligāti nekustamais īpašums Vecpilsētas ielā 13/15, Rīgā, ir nododams atpakaļ valstij, neliedz Tautas frontes muzeja sabiedriskajai padomei pēc savas iniciatīvas minēto nekustamo īpašumu nodot valstij arī citos gadījumos, ja vien to neierobežo normatīvie akti.Juridiskās skaidrības labad, kā arī ievērojot normatīvo aktu hierarhiju, ja iepriekš minēto likumu neatzīst par spēku zaudējušu, veidosies situācija, ka likumā „Par nekustamā īpašuma nodošanu Tautas frontes muzeja sabiedriskajai padomei” par nekustamā īpašuma Rīgā, Vecpilsētas ielā 13/15 īpašnieku būs norādīta Tautas frontes muzeja sabiedriskajai padome, savukārt Ministru kabineta rīkojumā, ar kuru nekustamais īpašums tiks pārņemts valsts īpašumā, kā īpašnieks tiks norādīta valsts Finanšu ministrijas personā.Vienlaikus ar likumprojektu izskatīšanai Ministru kabinetā tiks iesniegts Ministru kabineta rīkojuma projekts „Par biedrības „Tautas frontes muzeja sabiedriskā padome” nekustamā īpašuma Vecpilsētas ielā 13/15, Rīgā, pārņemšanu valsts īpašumā”, ar kuru paredzēts pārņemt bez atlīdzības valsts īpašumā un Finanšu ministrijas valdījumā nekustamo īpašumu (nekustamā īpašuma kadastra Nr.0100 003 0094) – zemes vienību 0,0218 ha platībā (zemes vienības kadastra apzīmējums 0100 003 0094) un būvi (būves kadastra apzīmējums 0100 003 0094 001) Vecpilsētas ielā 13/15, Rīgā.Iepriekš minētā rīkojuma projekta spēkā stāšanās nav atkarīga no tā, kad Kultūras ministrijas virzītais likumprojekts tiks pieņemts Saeimā un stāsies spēkā. |
| 3. | Projekta izstrādē iesaistītās institūcijas | Kultūras ministrija, Latvijas Nacionālais vēstures muzejs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķgrupa ir Tautas frontes muzeja apmeklētāji. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums tautsaimniecību, kā arī valsts saimniecības nozari, neietekmē un administratīvo slogu nerada. |
| 3. | Administratīvo izmaksu monetārs novērtējums | Likumprojekta tiesiskais regulējums administratīvo slogu neietekmē. |
| 4. | Cita informācija | Nav. |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar likumprojektu izskatīšanai Ministru kabinetā tiks iesniegts Ministru kabineta rīkojuma projekts „Par biedrības „Tautas frontes muzeja sabiedriskā padome” nekustamā īpašuma Vecpilsētas ielā 13/15, Rīgā, pārņemšanu valsts īpašumā” un Ministru kabineta noteikumu projekts „Par grozījumiem Ministru kabineta 2012.gada 18.decembra noteikumos Nr.924 "Latvijas Nacionālā vēstures muzeja nolikums". |
| 2. | Atbildīgā institūcija | Kultūras ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Kultūras ministre D.Melbārde

Vīza: Valsts sekretārs S.Voldiņš

21.10.2014. 15:00

1220

J.Šumeiko, 67330269

Juris.Sumeiko@km.gov.lv